AaB Håndbolds stærke norske bagspiller var blandt de 16 udvalgte, da landstræneren udtog Norges EM-trup.

André Jørgensen var i skarp konkurrence med Erlend Mamelund fra NSG Nordhorn om pladsen som venstre back, men en solid indsats af AaB'eren i Norges sidste træningskamp mod Island i går afgjorde sagen til André Jørgensen fordel. Den høje bagspiller scorede otte mål, og blev dermed norsk topscorer i kampen, som Norge vandt med hele 36-19. I lørdagens kamp vandt nordmændene 35-29 over Ungarn, i denne kamp dog uden scoring fra AaB'eren. Torsdag aften står de to klubkammerater Joachim Boldsen og André Jørgensen så overfor hinanden, når Danmark og Norge møder hinanden i begge holds første optræden ved EM-slutrunden.